Document ID: /fineweb-2-swissfilter-quality_10-filterrobots/filtered/02820.jsonl.gz/86

I ove godine Upravni odbor HKUD-a Fala iz Schaffhausena organizirao je za članove i prijatelje društva četverodnevni izlet koji nas je vodio u Istru. U četvrtak, 16. svibnja u 23.00 sati ispred kina Kinepolis, okupljeni članovi su uzalud čekali predsjednicu. Ona ih je naime, što oni nisu znali, čekala u Istri, a obvezu voditi članove do Istre, preuzela je tajnica udruge, Katarina Dujmović. Ostavivši iza sebe hladno i kišovito vrijeme krenuli su prema jugu. Najveći dio puta članovi su prespavali, a uz stanke koje su koristili da se odmore, osvježe, protegnu noge i popiju kavu, stigli su na odredište u 13 sati. Već prvi dojam hotela Del Mar u mjestašcu Banjole pokraj Pule dao je naslutiti da će izlet, po pitanju, odmora biti izvanredan. Nakon ručka i kratkog odmora u hotel je došao vodič Siniša Šljukić koji nas je poveo u dvosatni obilazak Pule.
Pošto smo ovaj put bili međunarodno društvo, jer su nam se pridružili prijatelji društva Švicarci i Talijani, vodič koji je i sam neko vrijeme živio u Njemačkoj, sve nam je zanimljivosti i povijest Pule objašnjavao na njemačkom jeziku. Amfiteatar je bio svima posebno zanimljiv, povijest istog, ali i samog grada, izazvao je na nekim licima čuđenje, posebno kod „stranaca“ koji su nas pratili. Topli proljetni pljusak koji je kratko zaustavio naš obilazak nije pokvario dobro raspoloženje i nakon dvadeset minuta nastavili smo obilazak grada. Slobodno vrijeme poslije obilaska neki su iskoristili za šetnju, a neki za večeru nakon koje su umorni otišli na odmor, a oni manje umorni u noćni život.
Za subotu smo imali organiziran cjelodnevni izlet. Već i sam pogled na Motovun oduševio je sve. Vodič nas je u obilasku grada poveo i na degustaciju domaćih proizvoda: maslinovog ulja, sira s tartufima, medice i vina. Kolike probleme mnogi imaju uvođenjem fiskalne blagajne, o čemu smo toliko čitali, u to smo se imali priliku uvjeriti kad je veliki dio članova, nakon degustacije, odlučio kupiti specijalitete.
Razgledavanje ovog malog, simpatičnog gradića, koji je smješten na brežuljku, prkosio mnogim osvajačima, šetnja zidinama, pogled na rijeku Mirnu i okolicu, nemoguće je opisati. Zadivljeni ljepotom, mnogi su fotografiranjem pokušali uhvatiti i ponijeti dojmove sa sobom. Nakon Motovuna slijedila je degustacija vina kod vrhunskog vinara Arman Marijana u Vižinadi gdje nas je dočekala simpatična gospođa Ines. Domaći sir, pršut i četiri vina koja smo degustirali izazvali su kod nekih duboke uzdahe, a koliko je kartona vina završilo u autobusu, nisam brojala. Obilaskom podruma završili smo degustaciju i krenuli prema Poreču. Prekrasno vrijeme koje nas je pratilo cijeli dan neke je članove ipak i umorilo pa je u obilasku grada s vodičom bio dio članova dok je drugi dio to vrijeme iskoristio za šetnju, kupovinu ili za opuštanje u jednom od mnogobrojnih kafića.
Dan smo završili večerom koju nam je Sini preporučio: u restoranu Istarska hiža kod Slavonca Ive raspoloženje uz odojak i domaće vino bilo je veselo, a vožnja autobusom poslije večere do Banjola protekla je u pjesmi.
Posjeta Brijunima je ono što svakako morate planirati kad se nađete u Istri. Mi smo ih obišli brodom na kojem nam je poslužen ručak. Vodič je neumorno pričao o Brijunima i njegovim gostima kroz prošlost i koju vrijednost otoci danas imaju. Vrijeme, tipično svibanjsko za Istru opet nam je pokazalo svoje pravo lice: vjetar koji je donio oblake ljuljao je brod i kapljice kiše pozdravile su nas, a da su mnogi bili zahvalni, kad smo pristali u Rovinju bilo je više nego očito.
Već nakon pola sata vjetar je oblake odnio dalje, a mi smo krenuli u obilazak Rovinja. Ovaj prekrasan grad osvojio je doista sva srca, a tokom obilaska posebno nas se dojmila crkva svete Eufemije i priča vezana uz nju. Vodič nam je tako slikovito opisivao život te mučenice da su mnogi sa strahopoštovanjem dodirnuli njezin sarkofag koji već 800 godina ima svoje mjesto u crkvi.
Slobodno vrijeme nakon obilaska svatko je opet proveo po želji, a zajednička večera u odličnom restoranu Brancin da Nino bila je završnica našeg izleta. U ponedjeljak nakon doručka nevoljko su članovi krenuli autobusom prema sjeveru. No, prekrasni utisci koje smo ponijeli sobom, oduševljenje naših „gostiju“ Švicaraca i Talijana, koji su već sad napomenuli da im je ovo prvi, ali ne i zadnji put da su bili u Hrvatskoj, te fotografije koje smo snimili dugo će nas još sjećati na ovaj nezaboravan izlet.
Ruža Studer
{gallery}foto/udruge/fala_istra/{/gallery}